निराला अपने व्यंग्य का आलम्बन समाज के उन तथाकथित बड़े व्यक्तियों को भी बनाते हंै जो समाज के उच्च वर्ग का प्रतिनिधित्व करते हैं। हर समाज में सफेदपोशों की एक अलग जाति होती है। ऐसे लोग सभ्यता, शील और नैतिकता की आड़ में हर प्रकार का भ्रष्ट व्यवहार करते हैं और दिखावटीपन की गहरी खाल में छुपे रहते हैं। ‘शशी वे थे शंश-लाछन’ शीर्षक कविता में इस व्यंग्य को भली-भाँति अभिव्यक्ति मिली है। लक्ष्मी के इन वाहनों की मूर्खता पर भी निराला ने व्यंग्य किया है। निराला ने सांसारिक रीति-रिवाजों और ढोंग को भी अपने व्यंग्य का विषय बनाया है। इसका प्रत्यक्ष उदाहरण ‘सरोज-स्मृति’ है जिसमें निराला ने एक करुण प्रसंग के माध्यम से परम्परा वाहक अपने समकालीन समाज का चित्रण किया है-‘‘सासु ने कहा एक दिवस/‘भैया, अब नहीं हमारा बस/ पालना-पोसना रहा काम/ देना ‘सरोज’ को धन्य धाम/ शुचि वर के कर, कुलीन लखकर/ है काम तुम्हारा धर्मोत्तर।’’[13] निराला परम्परा से चली आ रही पारिवारिक और सामाजिक रूढ़ियों को तोड़कर एक नवयुवक से, बिना किसी धूम-धड़ाके के सरोज का विवाह कर दिया। इतना ही नहीं, कवि ने लिखा है कि विवाह के बाद-‘‘माँ की कुल शिक्षा मैंने दी, पुष्प-सेज तेरी स्वयं रची/सोचा मन में, ‘‘विवाह शकुन्तला, पर पाठ अन्य यह, अन्य कला।’’[14]